Hoewel daar vanuit verskeie oorde die behoefte uitgespreek is om 'n gesamentlike roudiens vir Terblanche te hou, sal dit weens die huidige vlak 4-inperkingsregulasies nie moontlik wees nie.
Hy is op Saterdag, 9 Mei, onverwags oorlede en het vir meer as 35 jaar by die Suid-Afrikaanse Polisiediens gewerk.
Kaptein sê Terblance was 'n "skitterende" polisiebeampte. "Hy was altyd baie netjies en uiters profesioneel. Dit was regtig 'n plesier om saam met hom te werk. Hy het 'n rustige atmosfeer om hom gehad. Ons vind dit geweldig frustrerend dat ons nie 'n ordentlike begrafnis kan hou nie. Hy was by elke polisiestasie, vanaf Barrydale tot Mosselbaai bekend." Volgens Kaptein was Terblanche nie 'n sieklike mens nie, en is sy dood steeds vir almal 'n groot skok.